《惆怅诗十二首》
唐代·王涣

八蚕薄絮鸳鸯绮，半夜佳期并枕眠。

钟动红娘唤归去，对人匀泪拾金钿。

李夫人病已经秋，汉武看来不举头。

得所浓华销歇尽，楚魂湘血一生休。

谢家池馆花笼月，萧寺房廊竹飐风。

夜半酒醒凭槛立，所思多在别离中。

隋师战舰欲亡陈，国破应难保此身。

诀别徐郎泪如雨，镜鸾分后属何人。

七夕琼筵随事陈，兼花连蒂共伤神。

蜀王殿里三更月，不见骊山私语人。

夜寒春病不胜怀，玉瘦花啼万事乖。

薄幸檀郎断芳信，惊嗟犹梦合欢鞋。

呜咽离声管吹秋，妾身今日为君休。

齐奴不说平生事，忍看花枝谢玉楼。

青丝一绺堕云鬟，金剪刀鸣不忍看。

持谢君王寄幽怨，可能从此住人间。

陈宫兴废事难期，三阁空馀绿草基。

狎客沦亡丽华死，他年江令独来时。

晨肇重来路已迷，碧桃花谢武陵溪。

仙山目断无寻处，流水潺湲日渐西。

少卿降北子卿还，朔野离觞惨别颜。

却到茂陵唯一恸，节毛零落鬓毛斑。

梦里分明入汉宫，觉来灯背锦屏空。

紫台月落关山晓，肠断君恩信画工。

作者简介：王涣（859--901），唐文学家。字文吉。太原（今属山西）人。中和、光启中，佐滑州王铎、京兆郑延昌幕掌笺奏。大顺二年（891）登进士第。